钦定古今图书集成/明伦汇编/氏族典/第138卷 > 《廖用贤尚友录》 > 殷孝祖
## 钦定古今图书集成/明伦汇编/氏族典/第138卷 > 《廖用贤尚友录》 > 殷孝祖

按《宋史殷孝祖传》，“孝祖，陈郡长平人也。曾祖羡，晋光
禄勋，父祖并不达。孝祖少诞节，好酒色，有气干。太祖
元嘉末，为奉朝请、员外散骑侍郎。世祖以其有武用，
除奋武将军、济北太守，入为积射将军。大明初，魏寇
青州，上遣孝祖北援，还授太子旅贲中郎将，加龙骧
将军，有战功，迁西阳王子尚抚军、宁朔将军、南济阴”
太守。出为盰眙太守，还为虎贲中郎将，仍除宁朔将
军、阳平、东平二郡太守，又迁济南、南郡。前废帝景和
元年，以本号督兖州诸军事、兖州刺史。太宗初即位，
四方反叛，孝祖率文武二千人还都，进号“冠军、假节、
使持节、都督兖州青冀幽四州诸军事、抚军将军。”时
贼据赭圻，孝祖进攻之，于阵为矢所中死，时年五十
二。追赠散骑常侍、征北将军，封秭归县侯。四年，追改
封建安县，谥曰“忠侯。”